钦定古今图书集成/明伦汇编/闺媛典/第040卷 > 京师节女
## 钦定古今图书集成/明伦汇编/闺媛典/第040卷 > 京师节女

按刘向《列女传》：京师节女者，长安大昌里人之妻也。
其夫有仇人欲报其夫而无道，径闻其妻之仁孝有
义，乃劫其妻之父，使要其女为中谲。父呼其女告之，
女计念：不听之则杀父，不孝；听之则杀夫，不义。不孝
不义，虽生不可以行于世，欲以身当之。乃且许诺曰：
“旦日在楼上新沐，东首卧，则是矣。妾请开户牖待之。”
还其家，乃告其夫，使卧他所。因自沐居楼上，东首，开
户牖而卧。夜半，仇家果至，断头持去。明而视之，乃其
妻之头也。仇人哀痛之，以为有义，遂释，不杀其夫。君
子谓节女仁孝厚于恩义也。夫重仁义，轻死亡，行之
高者也。《论语》曰：“君子有杀身以成仁，无求生以害仁。”
此之谓也。